《诗别杜安行赴合州守》
宋代·郭印

雁水分携后，悬悬二十秋。
世路少青眼，人生易白头。
况复遭乱离，长怀家国忧。
是中欲倾倒，一面终无由。
君从万里归，访我三日留。
寒灯话平生，尊酒相劝酬。
喜极感今昔，潸然涕将流。
君行驾朱轓，我亦稻粱谋。
努力尽此道，全身早归休。
林泉遵素约，杖屦发清游。
庶几践前言，毋俾猿鹤羞。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。